Ľ. Kaník, minister práce, sociálnych vecí a rodiny SR: (2003-10-22):
Dôvodom na navrhnuté zmeny v systéme poskytovania služieb zamestnanosti je potreba modernizácie výkonu služieb zamestnanosti, potreba vytvoriť podmienky pre ich flexibilné organizovanie a poskytovanie v závislosti od diferencovaných potrieb uchádzačov o zamestnanie. Navrhovanou právnou úpravou sa garantuje občanom právo na prístup k zamestnaniu v doterajšom rozsahu, pričom sa vytvárajú podmienky pre oveľa väčšie záruky uchádzačom o zamestnanie, záujemcom o zamestnanie, ako aj zamestnávateľom, pokiaľ ide o evidenčné služby, služby lekárskej posudkovej činnosti, ale najmä o služby v oblasti aktívnych opatrení na podporu zamestnania a aktívnej činnosti uchádzačov o zamestnanie pri hľadaní si zamestnania. Zároveň sa navrhuje upraviť aj poskytovanie služieb zamestnanosti inými subjektmi, ako sú orgány štátnej správy, a zabezpečiť ich vzájomnú spoluprácu. Tiež sa navrhuje vytvoriť podmienky pre aktívne a preukázateľné hľadanie si zamestnania uchádzačmi o zamestnanie vrátane sprísnenia podmienok pre podporu, pre spoluprácu uchádzačov o zamestnanie s úradmi práce a sociálnych vecí a rodiny s dopadom na zotrvanie v evidencii uchádzačov o zamestnanie. Vládny návrh zákona upravuje aj vytvorenie záujmového združenia, partnerstva na realizáciu konkrétnych projektov a programov podpory zamestnanosti v regiónoch a zriadenie výboru pre otázky zamestnanosti na riešenie zásadných otázok zamestnanosti a na schvaľovanie použitia aktívnych opatrení na trhu práce, ako aj systém zamestnávania občanov z členských štátov Európskej únie a občanov z tretích štátov. V súvislosti s navrhovanou právnou úpravou sa navrhuje ďalšími článkami zmeniť a doplniť zákon č. 311/2001 Z. z. Zákonník práce v znení neskorších predpisov, doplniť zákon č. .../2003 Z. z. o sociálnom poistení, doplniť zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a doplniť zákon č. .../2003 Z. z. o zmiernení hmotnej núdze a o zmene a doplnení niektorých zákonov. Ďakujem za pozornosť, to je všetko. Z. Martináková, podpredsedníčka NR SR: Ďakujem, pán minister. Spravodajkyňou z navrhnutého gestorského výboru, výboru pre sociálne veci a bývanie je pani poslankyňa Ľubica Navrátilová. Pani poslankyňa, prosím, aby ste uviedli správu gestorského výboru. Ľ. Navrátilová, poslankyňa: Ďakujem za slovo, pani predsedajúca. Vážené kolegyne, kolegovia, dovoľte, aby som uviedla spravodajskú správu k vládnemu návrhu zákona o službách zamestnanosti a o zmene a doplnení niektorých zákonov. Vystúpiť na dnešnej schôdzi Národnej rady Slovenskej republiky k uvedenému návrhu zákona ma určil Výbor Národnej rady Slovenskej republiky pre sociálne veci a bývanie na svojej 21. schôdzi. V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Cieľom vládneho návrhu zákona je určiť najmä právny rámec na poskytovanie služieb zamestnanosti, ich štruktúru a obsah činností jednotlivých súčastí štruktúry, zjednodušiť administratívu, skvalitniť a spružniť výkon poskytovaných služieb zamestnanosti, a tým prispieť k zvýšeniu pružnosti trhu práce, k zvýšeniu efektivity a k sprehľadneniu využitia verejných prostriedkov. Návrh na financovanie činnosti služieb zamestnanosti prostredníctvom štátneho rozpočtu je dôležitý najmä z hľadiska možnosti vytvoriť podmienky pre efektívne a bezpečné využívanie finančných zdrojov Európskeho sociálneho fondu a garantovať ich využitie v súlade s príslušnými predpismi a pravidlami Európskej komisie. Nadväzne na návrh zákona o orgánoch štátnej správy v oblasti sociálnych vecí, rodiny a služieb zamestnanosti tento návrh zákona upravuje pôsobnosť ústredia a úradov na úseku služieb zamestnanosti. Zásadným spôsobom sa navrhuje vytvoriť podmienky pre aktívne a preukázateľné hľadanie si zamestnania. Kontrolnú činnosť v rámci služieb zamestnanosti bude vykonávať ústredie a úrad podľa tohto návrhu v súlade so zákonom Národnej rady Slovenskej republiky č. 10/1996 Z. z. o kontrole v štátnej správe a v súlade so zákonom č. 502/2001 Z. z. o finančnej kontrole a vnútornom audite. Navrhovaná úprava je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona č. 350/1996 Z. z. o rokovacom poriadku Národnej rady Slovenskej republiky v súlade s rozhodnutím predsedu Národnej rady Slovenskej republiky č. 414 z 3. októbra 2003 prideliť návrh zákona (tlač 419) na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre ľudské práva, národnosti a postavenie žien. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh pridelený, ho prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem za slovo, prosím, otvorte rozpravu. Z. Martináková, podpredsedníčka NR SR: Otváram všeobecnú rozpravu. Písomne nemám žiadnu prihlášku do rozpravy. Otváram možnosť ústne sa prihlásiť do rozpravy. Uzatváram možnosť prihlásiť sa ústne do rozpravy. Vyhlasujem všeobecnú rozpravu za skončenú. Prerušujem rokovanie o tomto bode programu. Podľa schváleného programu a zmien, na ktorých sme sa dohodli, budeme pokračovať prvým čítaním o návrhu poslankyne Národnej rady Slovenskej republiky Moniky Beňovej na vydanie zákona o uplatňovaní zásady rovnakého zaobchádzania a o zmene a doplnení niektorých zákonov (antidiskriminačný zákon) . Návrh zákona máte ako tlač 423. Prosím, pani poslankyňa Beňová, aby ste návrh zákona v snemovni odôvodnili. Nech sa páči. M. Beňová, poslankyňa: Ďakujem veľmi pekne, pani predsedajúca. Úvodom a pre úplnosť môjho vystúpenia by som chcela ešte, ctené kolegyne a kolegovia, zdôrazniť, že som skutočne trpezlivo čakala na rozhodnutie Koaličnej rady, ktorá zasadala včera vo vzťahu k antidiskriminačnému zákonu. A chcem tu pred snemovňou povedať, že som bola pripravená stiahnuť môj návrh zákona, pretože mi nejde o to, aby bol prijatý môj návrh zákona, ale ide mi o to, aby bol prijatý antidiskriminačný zákon. A ak by sa bola včera Koaličná rada dohodla na tom, že antidiskriminačný zákon bude vládou do parlamentu predložený, bola by som dnes môj návrh stiahla. Nestalo sa tak a tak využívam svoje ústavné právo a dovoľte mi prosím, aby som vám v prvom čítaní uviedla návrh zákona o uplatňovaní zásady rovnakého zaobchádzania a o zmene a doplnení niektorých zákonov. Slovenská republika sa 1. mája 2004 stane členským štátom Európskej únie. Dovolím si taký krátky exkurz do minulosti, keď medzi prioritnými úlohami už predchádzajúcej vlády Slovenskej republiky schválenými uznesením vlády č. 1154 z 12. decembra 2001 na základe pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001 bola pod bodom B. 15 uvedená aj úloha pre vtedajšieho podpredsedu vlády pre ľudské práva a menšiny v spolupráci s ministrom práce, sociálnych vecí a rodiny, ministrom vnútra, ministrom spravodlivosti, ministrom životného prostredia, ministrom zdravotníctva a ministrom školstva predložiť na Úrad vlády Slovenskej republiky návrh antidiskriminačného zákona implementujúceho smernice Rady 2000/43/ES a 2000/78/ES, a to do 31. januára 2002. Následne bol pripravený návrh zákona o uplatňovaní zásady rovnakého zaobchádzania, ktorý vláda Slovenskej republiky, myslím predchádzajúcu vládu, svojím uznesením č. 557 z 29. mája 2002 schválila a predložila do Národnej rady Slovenskej republiky. Tento návrh zákona bol pôvodne zaradený pod parlamentnou tlačou 1603 do pracovného návrhu programu 61. schôdze Národnej rady Slovenskej republiky v minulom volebnom období, ale na základe poslaneckého návrhu bol z programu tejto schôdze vypustený, a teda nikdy nebol predmetom rokovania Národnej rady Slovenskej republiky. (Ruch v sále.) Trošku tichšie... Z. Martináková, podpredsedníčka NR SR: Dámy a páni, prosím o väčšiu pozornosť. Prosím, ak máte nejaké súkromné záležitosti, aby ste si ich vydiskutovali mimo rokovacej sály, aby pani poslankyňa Beňová nebola vyrušovaná. M. Beňová, poslankyňa: Ďakujem, pani predsedajúca. Úloha zostala dodnes nesplnená. Predmetné uznesenie vlády totiž vyslovene hovorí o jednom antidiskriminačnom zákone, ktorý by do právneho poriadku Slovenskej republiky premietol príslušnú úpravu z práva Európskej únie, a nie iba o čiastkových novelách mnohých právnych predpisov. Základom právneho poriadku Slovenskej republiky je Ústava Slovenskej republiky, ktorá upravuje mnohé princípy významné pre Slovenskú republiku ako demokratický štát. Je nesporné, že z hľadiska úpravy základných práv a slobôd má zásadný význam čl. 12 ústavy, podľa ktorého sú ľudia slobodní a rovní v dôstojnosti i v právach. Základné ľudské práva a slobody sú podľa Ústavy Slovenskej republiky neodňateľné, nescudziteľné, nepremlčateľné a nezrušiteľné. Základným antidiskriminačným ustanovením ústavy je čl. 12 ods. 2, podľa ktorého základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie, nikoho nemožno z týchto dôvodov poškodzovať, zvýhodňovať alebo znevýhodňovať. Predložený návrh zákona nadväzuje na ústavnú úpravu zákazu diskriminácie a zvyšuje ochranu všetkých fyzických a právnických osôb pred diskrimináciou na území Slovenskej republiky tým, že obsah ústavnej úpravy konkretizuje. Vychádza z potreby zabezpečiť subjektom práva takú ochranu proti všetkým formám diskriminácie, založenú na čo najširšom počte dôvodov, ktorá poškodeným obetiam zaručí možnosť domáhať sa adekvátnej a efektívnej súdnej ochrany vrátane náhrady škody a nemajetkovej ujmy. V tejto súvislosti je veľmi dôležité, aby pojem diskriminácia, ktorý je obsiahnutý v rôznych slovenských právnych predpisoch, bol interpretovaný a aplikovaný súdmi a inými orgánmi verejnej správy jednotne. Návrh zákona preto stanovuje definície všetkých foriem diskriminácie, priamej i nepriamej, obťažovania a neoprávneného postihu, čím v súlade s najnovšími pohľadmi na tento spoločenský problém a v súlade s požiadavkami aproximácie práva aktualizuje definície a nadväzuje na definície už obsiahnuté v našom právnom poriadku, hlavne v oblasti pracovného práva. Stanovuje zásadu rovnakého zaobchádzania, ktorá je vo vzťahu k jednotlivým partikulárnym úpravám zakotveným v platných osobitných zákonoch len všeobecná. Zabezpečí sa tak jednotná interpretácia pojmu diskriminácia v prípadoch aplikácie týchto osobitných zákonov, ktoré síce zakazujú diskrimináciu v jednotlivých oblastiach právom regulovaných spoločenských vzťahov, avšak definície foriem diskriminácie neobsahujú. Predkladaný návrh zákona zároveň dopĺňa špeciálnu právnu úpravu v oblasti pracovnoprávnych vzťahov. Táto na rozdiel od už spomínaných osobitných predpisov obsahuje síce definície niektorých foriem diskriminácie, avšak vzhľadom na špecifický charakter pracovných vzťahov zakotvuje v porovnaní s navrhovaným znením predkladaného zákona užší zákaz diskriminácie. Zákaz diskriminácie je aj agendou Európskej únie a našiel si svoje miesto aj v návrhu Zmluvy zakladajúcej Ústavu pre Európu, ktorá bola predmetom rokovania predchádzajúcej schôdze Národnej rady Slovenskej republiky. Článok I-4 ods. 2 hovorí, že v oblasti uplatňovania tejto ústavy bez toho, aby bolo dotknuté akékoľvek z jej konkrétnych ustanovení, sa zakazuje každá diskriminácia na základe národností. Ešte výraznejšie sa tejto problematike venuje Charta základných práv Únie vložená ako II. časť do návrhu Zmluvy zakladajúcej Ústavu pre Európu. Podľa článku II-21 Zákaz diskriminácie je zakázaná akákoľvek diskriminácia z akéhokoľvek dôvodu, ako je pohlavie, rasa, farba pleti, etnický alebo sociálny pôvod, genetické charakteristiky, jazyk, náboženstvo alebo viera, politický alebo iný názor, príslušnosť k národnostnej menšine, majetok, narodenie, postihnutie, vek alebo sexuálna orientácia. V rámci uplatňovania Zmluvy o založení Európskeho spoločenstva a Zmluvy o Európskej únii a bez toho, aby boli dotknuté osobitné ustanovenia týchto zmlúv, je zakázaná akákoľvek diskriminácia z dôvodu národnosti. Ctené kolegyne, vážení kolegovia, predložený návrh zákona v zmysle príslušnej úpravy v práve Európskej únie definuje pojmy a obsahuje ustanovenie o zákaze diskriminácie okrem prípadov odôvodneného rozdielneho zaobchádzania. Tieto prípady  odôvodneného rozdielneho zaobchádzania zákon presne vymedzuje, aby nemohlo dôjsť k ich zneužitiu. Návrh zákona rovnako obsahuje ustanovenia o prostriedkoch právnej ochrany proti porušeniu zásady rovnakého zaobchádzania, čomu zodpovedá aj návrh novely Občianskeho súdneho poriadku, ktorá obsahuje úpravu konania vo veciach porušenia zásady rovnakého zaobchádzania. Dámy a páni, som veľmi rada, že ste si s takýmto záujmom vypočuli to, čo som vám povedala o návrhu antidiskriminačného zákona, a napriek tomu chcem, ctené kolegyne a vážených kolegov poprosiť, aby podporili predložený návrh zákona a jeho postúpenie do druhého čítania. Ďakujem pekne. (Potlesk.) Z. Martináková, podpredsedníčka NR SR: Ďakujem, pani poslankyňa. Prosím, zaujmite miesto určené pre navrhovateľov, pani poslankyňa. Ďakujem. Dávam slovo spravodajcovi, ktorého určil navrhnutý gestorský výbor, výbor pre ľudské práva, národnosti a postavenie žien, pánovi poslancovi Jaroslavovi Baškovi.